KIRJALLINEN KYSYMYS E-3620/00 esittäjä(t): Alexandros Alavanos (GUE/NGL) komissiolle. Tuulivoimalaitos Siros-saaren suojelualueelle.



Virallinen lehti nro 187 E , 03/07/2001 s. 0021 - 0022



KIRJALLINEN KYSYMYS E-3620/00 esittäjä(t): Alexandros Alavanos (GUE/NGL) komissiolle (22. marraskuuta 2000) Aihe: Tuulivoimalaitos Siros-saaren suojelualueelle Eteläisen Egeanmeren saarten alue ja Kykladien saariryhmän maaherra suunnittelevat neljästä 60 metrin korkuisesta, 2,64 MW:n tuuligeneraattorista koostuvan tuulivoimalaitoksen rakentamista Siros-saaren luoteisosassa sijaitsevalle Syringa-vuoren alueelle, joka on sisällytetty Natura 2000 -verkkoon (B-luokitus) ja eurooppalaiseen CORINE-biotooppialueiden luetteloon. Hanketta rahoitettaisiin toisesta yhteisön tukikehyksestä. Ympäristöjärjestöt ja saaren asukkaat ovat vastalauseissaan ilmaisseet huolestumisensa hankkeen tuhoisista vaikutuksista suojeltuihin paikallisiin lintulajeihin ja muuttolintuihin sekä maiseman pilaamisesta. Koska selvästi on parempi tuottaa sähköä tuulivoimalla, joskaan ei suojeltujen, herkästi pilattavien ja tärkeiden alueiden kustannuksella, komissiolta kysytään: 1. Aikooko komissio puuttua asiaan, jotta tuuligeneraattorit vietäisiin ja asennettaisiin saaren muille alueille, joissa ne aiheuttavat tuskin mitään ympäristövaikutuksia? 2. Onko tuuligeneraattorien sijoittamista ja asentamista koskevia tutkimuksia tehty? Margot Wallströmin komission puolesta antama vastaus (30. tammikuuta 2001) Siroksella sijaitseva Syringas-vuori kuuluu alueeseen, jonka Kreikan viranomaiset ovat nimenneet kuuluvaksi Natura 2000 -verkkoon luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(1) nojalla. On tärkeää valvoa, ettei alueella toteutettu taloudellinen toiminta heikennä sen suojeluarvoa. Vaikka alue onkin tärkeä paikalliselle lintukannalle ja muuttolinnuille, sitä ei ole luokiteltu erityissuojelualueeksi luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(2) nojalla. Alue ei myöskään täytä tällaisen luokituksen edellyttämiä lintutieteellisiä arviointiperusteita. Kyseessä olevasta hankkeesta on tehtävä ympäristövaikutusten arviointi, jossa on tarkasteltava myös vaihtoehtoisia ratkaisuja. Komissio ottaa parlamentin jäsenen toimittamien tietojen perusteella yhteyttä Kreikan viranomaisiin tarkistaakseen, että kyseisen hankkeen ympäristövaikutusten arvioinnissa on otettu asianmukaisesti huomioon Natura 2000 -verkkoon nimetty alue sekä vaihtoehtoiset ratkaisut. Kreikan viranomaiset ovat valinneet kyseisen hankkeen saamaan yhteisrahoitusta yhteisön tukikehykseen ohjelmakaudella 19941999 kuuluvan energia-alan toimenpideohjelman toimenpidekokonaisuudesta 3.2. Ohjelman tarkoituksena on antaa yhteisrahoitusta muun muassa yksityisen sektorin energiahankkeille, joilla pyritään kehittämään tuulienergian käyttöä Kreikassa. Kyseistä toimenpidettä hallinnoivalta välittäjänä toimivalta elimeltä saatujen tietojen mukaan hanketta ei ole vielä toteutettu, koska kansalaisryhmä on tehnyt tuulivoimalan sijainnista valituksen Kreikan hallitukselle. Toissijaisuusperiaatteen mukaisesti komissio ei puutu yksityisten tai julkisten infrastruktuurien sijaintiin jäsenvaltioissa, kunhan yhteisön ympäristölainsäädäntöä tai muuta yhteisön toimivaltaan kuuluvaa alaa koskevaa lainsäädäntöä noudatetaan. Samasta syystä komissiolle ei myöskään järjestelmällisesti ilmoiteta hankkeiden sijaintipaikoista. Komissio ottaa kuitenkin yhteyttä kansallisiin viranomaisiin, jos sille ilmoitetaan yhteisön lainsäädännön rikkomistapauksista. Komissiolla ei ole käytettävissään tuulivoimaloiden sijoituspaikkoja koskevia tutkimuksia. Tietoja voi kuitenkin saada Kreikan viranomaisilta, jotka ovat suorittaneet useita tutkimuksia tuulivoimaloiden energiantuotannon kannalta edullisimmista sijoituspaikoista. (1) EYVL L 206, 22.7.1992. (2) EYVL L 103, 25.4.1979.